CELEX: 32021D0542
Language: bg
Date: 2021-03-26 00:00:00
Title: Решение (ОВППС) 2021/542 на Съвета от 26 март 2021 година за изменение на Решение (ОВППС) 2020/472 за военна операция на Европейския съюз в Средиземноморието (EUNAVFOR MED IRINI)

29.3.2021   
               
               
                  BG
               
               
                  Официален вестник на Европейския съюз
               
               
                  L 108/57
               
            
         РЕШЕНИЕ (ОВППС) 2021/542 НА СЪВЕТА
         от 26 март 2021 година
         за изменение на Решение (ОВППС) 2020/472 за военна операция на Европейския съюз в Средиземноморието (EUNAVFOR MED IRINI)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 31 март 2020 г. Съветът прие Решение (ОВППС) 2020/472 (1), с което бе създадена военна операция на Европейския съюз в Средиземноморието (EUNAVFOR MED IRINI).
                  
               
                     (2)
                  
                  
                     В контекста на стратегическия преглед на операцията Комитетът по политика и сигурност постигна съгласие, че срокът на EUNAVFOR MED IRINI следва да бъде удължен до 31 март 2023 г.
                  
               
                     (3)
                  
                  
                     Договореностите за обезвреждането на оръжия и свързани с тях материали, иззети при прилагането на оръжейното ембарго на ООН срещу Либия, включително относно съхранението, унищожаването или трансфера на иззети изделия към държава членка или към трета страна в съответствие с Резолюция 2292 (2016) на Съвета за сигурност на ООН, следва да бъдат по-точно определени.
                  
               
                     (4)
                  
                  
                     В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната. Следователно Дания не участва в приемането на настоящото решение и не е обвързана от него, нито от неговото прилагане, и не участва във финансирането на операцията,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение (ОВППС) 2020/472 се изменя, както следва:
            
                        1)
                     
                     
                        В член 2 параграф 5 се заменя със следното:
                        
                           „5.   С оглед на извънредните оперативни изисквания и по покана на дадена държава членка, EUNAVFOR MED IRINI може да пренасочва кораби към пристанища на тази държава членка и да обезврежда оръжия и свързани с тях материали, иззети в съответствие с параграф 3, включително чрез съхранение, унищожаване или трансфер към държава членка или към трета страна. Пристанищата, към които могат да бъдат пренасочвани корабите, се посочват в оперативния план.
                           Комитетът на Европейския механизъм за подкрепа на мира взема решение, по предложение на командващия операцията на ЕС, относно крайното местоназначение на иззетите оръжия и свързаните с тях материали, включително съхранението, унищожаването или трансфера вътре в Съюза. Решението обаче за трансфер на иззети изделия извън Съюза в съответствие с Резолюция 2292 (2016) на Съвета за сигурност на ООН се взема, по предложение на командващия операцията на ЕС, от Комитета по политика и сигурност (КПС), освен ако държава членка поиска въпросът да бъде отнесен до Съвета. При такъв трансфер на иззети изделия извън Съюза се зачитат принципите, установени в Обща позиция 2008/944/ОВППС на Съвета (*1), и се спазват приложимите национални правила и процедури за контрол върху износа на оръжие; по отношение на него се прилагат условията и гаранциите, определени съответно от КПС или от Съвета, като надлежно се вземат под внимание процедурите, установени в Решение (ОВППС) 2021/509 на Съвета ( (*2), и по-специално методиката за риска и гаранциите, и този трансфер не включва военно оборудване или платформи, създадени за използване като смъртоносно оръжие.
                           Държава членка, която подпомага EUNAVFOR MED IRINI при обезвреждането на иззети оръжия и свързани с тях материали, се задължава да приключи възможно най-бързо процедурите, необходими за разрешаване на обезвреждането на иззетите изделия, в рамките на националното си право и процедури. EUNAVFOR MED IRINI предоставя на тази държава членка удостоверение за обезвреждане.
                           Европейският механизъм за подкрепа на мира поема разходите за съхранение и обезвреждане на оръжията и свързаните с тях материали, иззети от EUNAVFOR MED IRINI в рамките на зоната на операцията, включително разходите, свързани с необходимите пристанищни услуги. Европейският механизъм за подкрепа на мира поема също така разходите за всяка финансова отговорност, произтичаща от пренасочването на плавателен съд или от последващи действия, свързани с транспортирането, съхранението и обезвреждането на иззетите изделия, освен в случаите на груба небрежност или умишлено неправомерно поведение от страна на държавата членка, оказваща помощ при обезвреждането, или на някой от нейните представители. Всички приходи, получени от държава членка за обезвреждането на иззети оръжия и свързани с тях материали, се прехвърлят на Европейския механизъм за подкрепа на мира, като надлежно се вземат предвид съответните национални административни или съдебни процедури в посочената държава членка.
                           EUNAVFOR MED IRINI, представлявана от командващия операцията на ЕС, може да сключва с компетентните органи на държава членка, оказваща помощ при пренасочването на плавателен съд или обезвреждането на иззети оръжия и свързани с тях материали, административна договореност за изпълнението на настоящия параграф.
                           Настоящият параграф се прилага за текущите процедури по изземване и обезвреждане.
                        
                        
                           (*1)  Обща позиция 2008/944/ОВППС на Съвета от 8 декември 2008 г. определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99)."
                        
                        
                           (*2)  Решение (ОВППС) 2021/509 на Съвета от 22 март 2021 г. за създаване на Европейски механизъм за подкрепа на мира и за отмяна на Решение (ОВППС) 2015/528 (ОВ L 102, 24.3.2021 г., стр. 14).“"
                        
                     
                  
                        2)
                     
                     
                        В член 13 се добавя следният параграф:
                        
                           „3.   За периода от 1 април 2021 г. до 31 март 2023 г. референтната сума за общите разходи на EUNAVFOR MED IRINI е в размер на 16 900 000 EUR. Процентът от референтната сума, посочена в член 46, параграф 2 от Решение (ОВППС) 2021/509, е 10 % под формата на поети задължения и 10 % за плащания.“
                        
                     
                  
                        3)
                     
                     
                        В член 15 параграф 2 се заменя със следното:
                        
                           „2.   EUNAVFOR MED IRINI се прекратява на 31 март 2023 г.“
                        
                     
                  
         
            Член 2
            Настоящото решение влиза в сила на датата на приемането му.
         
         
            Съставено в Брюксел на 26 март 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  Решение (ОВППС) 2020/472 на Съвета от 31 март 2020 г. за военна операция на Европейския съюз в Средиземноморието (EUNAVFOR MED IRINI) (ОВ L 101, 1.4.2020 г., стр. 4.).